In nomine Domini, amen. Anno incarnationis ejusdem millesimo ducentesimo nonagesimo nono, indictione tertia decima, pontificatus sanctissimi patris domini Bonifacii pape VIII anno sexto, die sabbati ante festum Purificationis beate Marie Virginis, constitutis in presentia mei notarii publici et testium infrascriptorum discretis viris dominis Petro de Edua, milite, baillivo de Auxoys, et Guillermo dicto Porcheys, curato de Villanis in Duysmo, ac fratre Stephano de Arcu, decano monasterii Flavigniacensis, predictus Guillermus exhibuit et legit duo paria litterarum quarum tenor prime littere sigillate, ut prima facie apparebat, sigillo reverendi patris domini Bartholomei, Dei gratia Eduensis episcopi, talis est. Tenor autem secunde littere sigillate, ut prima facie apparebat, sigillo illustris principis Roberti, ducis Burgundie, talis est. Supradictus vero frater Stephanus, decanus exhibuit et legit quasdam alias litteras sigillatas, ut prima facie apparebat, sigillo venerabilis patris, fratris Guidonis, abbatis monasterii Flavigniacensis quarum tenor talis est. Quibus litteris sic exhibitis et lectis, predictus dominus Petrus, baillivus, dixit quod ipse requisiverat, ex parte dicti domini ducis, predictum dominum episcopum Eduensem super redditione clavium de Flavigniaco, propter necessitatem ipsius domini ducis, et quod idem dominus episcopus sibi responderat quod super hoc faceret quod deberet, asserens dictus baillivus quod apud Flavigniacum venerat ad recipiendum dictas claves. Sepedictus autem Guillermus, curatus de Villanis, dixit quod, predictis clavibus sibi traditis, ipse faceret de eis secundum quod a dicto domino Eduensi episcopo habebat in mandatis. Deinde vero predictus frater Stephanus, decanus, tenens in manu sua tres claves quas dicebat esse claves ville de Flavigniaco tradensque eas supradicto Guillermo dixit: Ego reddo vobis hujusmodi claves, loco dicti domini abbatis, propter necessitatem predicti domini ducis. Qui Guillermus, recipiendo eas, respondit: Et ego recipio easdem nomine domini mei eo modo quo debeo, predicto decano dicente expresse quod dictas claves tradebat propter necessitatem predictam, et non in alio casu. Et hiis ita peractis, dominus Guillermus tenens predictas claves in manu sua et tradens eas dicto baillivo, dixit: Trado, nomine domini episcopi Eduensis, ego Guillermus, curatus de Villanis, juxta potestatem michi ab eodem datam, vobis domino baillivo de Ausseyo petenti et recipienti eas nomine domini ducis Burgundie, claves Flavigniaci pro necessitate dicti domini ducis, ita quod, cessante dicta necessitate dictus dominus dux eas reddat dicto domino meo episcopo vel ejus certo mandato pro ipso, et salvo in omnibus jure predicti domini episcopi et sue ecclesie Eduensis. Actum apud Flavigniacum, in curia seu platea predicti monasterii, presentibus discretis viris dominis Michaele, curato ecclesie de Jailliaco, Ricardo vicario ejusdem ecclesie, Gileto clerico predicti baillivi d’Auxoys, magistris Regnaudo de Sivreyo, Hugone de Cliriaco, Girardo dicto de Curia, clericis, Andrea preposito de Flavigniaco et Bartholomeo dicto Moussey preposito dicti domini episcopi Eduensis in villa de Flavigniaco, et pluribus aliis testibus ad hoc vocatis et rogatis.